**Abony Város Önkormányzatának**

**18/2019. (IX. 26.) önkormányzati rendelete**

**a közművelődésről**

Abony Város Önkormányzatának Képviselő-testülete a közművelődés intézmény- és tevékenységrendszerének védelme, a civil szerveződések felvállalása a közművelődésben, a közművelődés rendszerének finanszírozása, a közművelődés feltételeinek biztosítása érdekében – a helyi sajátosságok figyelembevételével – az Alaptörvény 32. cikk (1) bekezdés a) pontjában, a Magyarország helyi önkormányzatairól szóló 2011. évi CLXXXIX. törvény 13. § (1) bekezdés 7. pontjában meghatározott feladatkörében eljárva, valamint a muzeális intézményekről, a nyilvános könyvtári ellátásról és a közművelődésről szóló 1997. évi CXL. törvény 83/A. § (1) bekezdésében kapott felhatalmazás alapján az alábbi rendeletet alkotja:

1. **A rendelet hatálya**
	* + 1. **§** (1) E rendelet területi hatálya Abony Város közigazgatási területére terjed ki.

(2) E rendelet személyi hatálya kiterjed:

a) Abony Város közigazgatási területén lakcímmel rendelkező természetes személyekre,

b) Abony Város Önkormányzatának (továbbiakban: Önkormányzat) szerveire,

c) az Önkormányzat által fenntartott – e rendelet 3. § (1) bekezdésében megjelölt – közművelődési intézményre,

d) mindazon közművelődési intézményekre, társadalmi és civil szervezetekre, egyházakra, társulásokra, gazdálkodó szervezetekre és természetes személyekre, amelyekkel, illetve akikkel a Képviselő-testület közművelődési feladatokra megállapodást köt.

**2. Az önkormányzat közművelődési feladatai**

**2.§** (1)Az Önkormányzat képviselő-testülete Abony Város Önkormányzatának szervezeti és működési szabályzatáról szóló 41/2014. (XII.16.) önkormányzati rendeletében (továbbiakban: SZMSZ.) kijelölt szervei útján gondoskodik a város közművelődési feladatainak koordinálásáról.

(2) Az önkormányzat, figyelemmel a muzeális intézményekről, a nyilvános könyvtári ellátásról és a közművelődésről szóló 1997. évi CXL. törvény 76. § (1) és (2) bekezdésében illetve Abony Város Közművelődési Koncepciójában foglaltakra, a helyi közművelődési tevékenység támogatása során feladatainak tekinti:

1. az iskolarendszeren kívüli, öntevékeny, önképző, szakképző tanfolyamok, életminőséget és életesélyt javító tanulási, felnőttoktatási lehetőségek segítését,
2. a gyermekek és fiatalok művelődési, művészeti és közösségi életének segítését,
3. a település környezeti, szellemi művészeti értékeinek, hagyományainak feltárását, megismertetését, a helyi művelődési szokások gondozását, gazdagítását
4. a környezetkultúra javítását, településesztétikai kultúra fejlesztését,
5. az egyetemes, a nemzeti, a nemzetiségi és más kisebbségi kultúrák megismertetését, gyarapítását, különös tekintettel a településen élő nemzeti-etnikai kisebbségek kultúrájára,
6. a kegyeleti kultúra és az ünnepek kultúrájának gondozását,
7. az ismeretszerző, az amatőr alkotó, művelődő közösségek tevékenységének támogatását, különös tekintettel a kiemelkedő értékeket produkáló művészeti és szellemi alkotóközösségek, műhelyek tevékenységére,
8. a helyi társadalom kapcsolatrendszerének, közösségi életének, érdekérvényesítésének segítését,
9. a különböző kultúrák közötti kapcsolatok kiépítésének és fenntartásának segítését,
10. a szabadidő kulturális célú eltöltéséhez a feltételek biztosítását,
11. egyéb művelődést segítő lehetőségek biztosítását.

(3) Az önkormányzat kiemelt prioritást biztosít a (2) bekezdésben felsorolt feladatok közül:

1. a meglévő intézményrendszer fenntartásának illetve tovább fejlesztésének,
2. az ifjúsági korosztályi igényei kielégítésének,
3. a hagyományőrzésnek, hagyományápolásnak,
4. a térségi szerepvállalás erősítésének.

(4) Abony Város Közművelődési Koncepcióját az Önkormányzat 4 évente felülvizsgálja, és szükség szerint módosítja.

(5) Az önkormányzat az egyetemes kultúra részeként elismeri a sport (testi kultúra, testi nevelés) kiemelkedő jelentőségét. Az önkormányzat ezzel kapcsolatos feladatait külön rendeletben szabályozza.

**3. A közművelődési feladatok ellátásának szervezeti kerete**

**3.§** (1)Az önkormányzat fenntartóként az alábbi intézményt működteti:

Abonyi Lajos Művelődési Ház, Könyvtár és Múzeumi Kiállítóhely

(2) Az (1) bekezdésben meghatározott intézmény közművelődési feladatait az alapító okiratban meghatározottak szerint alaptevékenységként látja el.

(3) Az önkormányzat közművelődési feladatainak ellátásában együttműködik:

1. a város köznevelési intézményeivel
2. városi székhelyű, nem önkormányzati fenntartású közművelődési intézményekkel
3. a városi székhelyű, helyben működő, közművelődési célú társadalmi szervezetekkel
4. a városi székhelyű, kulturális tevékenységet is végző társaságokkal
5. a közművelődési feladatokat is ellátó civil szervezetekkel
6. az egyházakkal
7. közművelődési feladat ellátásában közreműködő magánszemélyekkel
8. hasonló szakfeladatokat ellátó országos, regionális, térségi intézményekkel, civil szervezetekkel
9. Roma Nemzetiségi Önkormányzattal.

(4) Az (3) bekezdésben megjelölt intézményeknek és szervezeteknek a közművelődési feladatellátásba való bevonása az önkormányzat által fenntartott intézmények által el nem látott feladatok teljesítése érdekében történhet.

**4. A könyvtári ellátás körébe tartozó feladatok**

**4.§** (1) Az önkormányzat könyvtári feladatainak ellátását nyilvános könyvtár fenntartásával biztosítja.

2) A Városi Könyvtárfeladatai:

a) gyűjteményét feltárja, megőrzi, gondozza, rendelkezésre bocsátja és szolgáltatásait ehelyi

igényeknek megfelelően alakítja;

b) tájékoztat a könyvtár dokumentumairól és szolgáltatásairól, biztosítja más könyvtárak állományának és szolgáltatásainak elérését, részt vesz a könyvtárak közötti dokumentum- és információcserében;

c) közhasznú információs szolgáltatást nyújt, helyismereti információkat és dokumentumokat gyűjt;

 d.) alaptevékenysége mellett egyéb közművelődési feladatokat is ellát.

(3) A nyilvános könyvtár helyben nyújtott alapszolgáltatásai ingyenesek. Ingyenesen igénybe vehető alapszolgáltatások:

 a) könyvtárlátogatás,

 b) a könyvtár által kijelölt gyűjteményrészek helyben használata,

 c) az állományfenntartó eszközök használata,

 d) információ és könyvtár és a könyvtári rendszer szolgáltatásairól.

(4) A (3) bekezdésben felsoroltakon kívüli szolgáltatások a könyvtárba való beiratkozással vehetők igénybe. A beiratkozásért beiratkozási díjat kell fizetni.

(5) A könyvtárhasználó által igénybe vehető szolgáltatások körét a könyvtárhasználati szabályzat tartalmazza.

**5. A múzeumi kiállítóhely közgyűjteményi feladatai**

**5.§** (1) A Múzeumi Kiállítóhely tevékenységi körébe tartozó feladatok:

a) a kulturális javak meghatározott anyagának ( helytörténeti, intézménytörténeti, személyhez kötődő gyűjtemények) folyamatos gyűjtése, nyilvántartása, megőrzése;

b) a kulturális javak, régészeti lelőhelyek, illetőleg épületek vagy épületegyüttesek tartozékaikkal és berendezéseikkel együtt történő bemutatása.

**6. A közművelődési tevékenység irányítása és ellenőrzése**

**6.§** A törvényben és más jogszabályokban meghatározott közművelődési, könyvtári és közgyűjteményi feladatokkal, tevékenységgel kapcsolatos fenntartói, felügyeleti és más jogköröket a Képviselő-testület közvetlenül, valamint átruházott hatáskörben az SZMSZ-ben kijelölt szervei útján gyakorolja.

**7. Az önkormányzati intézményekben alkalmazottak foglalkoztatásával kapcsolatos szabályok**

**7.§** (1) Az önkormányzati fenntartású közművelődési intézményben foglalkoztatottak foglalkoztatásával kapcsolatban a muzeális intézményekről, a nyilvános könyvtári ellátásról és a közművelődésről szóló 1997. évi CXL. törvény foglaltak és a mindenkor hatályos jogszabályok az irányadók.

(2) A megüresedett magasabb vezetői állás betöltésére irányuló pályázatot a jogszabályi rendelkezéseknek és az Alapító Okiratnak megfelelően a Képviselő-testület írja ki.

(3) Az önkormányzati fenntartású intézmény vezetője felett az egyéb munkáltatói jogokat a Polgármester gyakorolja.

**8. A közművelődési tevékenység finanszírozása**

**8.§** (1) Az önkormányzat az e rendeletben megfogalmazott feladatait költségvetéséből finanszírozza. Ennek forrása az önkormányzat saját bevétele, a központi költségvetésből származó normatív állami hozzájárulásból, a központosított előirányzatokból származó összeg és az elkülönített állami pénzalapokból, egyéb szervezetektől pályázati úton elnyerhető támogatás.

(2) Az önkormányzat által fenntartott Abonyi Lajos Művelődési Ház, Könyvtár és Múzeumi Kiállítóhely működtetésére biztosított önkormányzati forrásnak fedeznie kell

a) bázisfinanszírozásként:

aa) a közművelődési szakember bérjellegű juttatásait

ab) a feladatellátást biztosító épületek fenntartási és működési költségeit

b) feladatfinanszírozásként

ba) az intézmény munkatervében jóváhagyott rendezvények, programok költségeit

bb) a fenntartó által meghatározott egyéb feladatok ellátásához szükséges költségeket.

(3) Az Abonyi Lajos Művelődési Ház, Könyvtár és Múzeumi Kiállítóhely saját bevételei elsődlegesen a szakmai munka színvonalának emelését, a rendezvények szervezési költségeinek fedezetét szolgálják.

**9. Az önkormányzat támogatási rendszere**

**9. §** (1) Az önkormányzat a kulturális tevékenységet végző társadalmi szervezeteket pályázat útján támogatásban részesíti.

(2) A kulturális tevékenységet végző szervezetek (civil szervezetek, alapítványok, egyesületek stb.) pályázatot pályázati adatlapon nyújthatnak be, amely beszerezhető a polgármesteri hivatalban vagy letölthető Abony város honlapjáról ([www.abony.hu](http://www.abony.hu)).

(3) A pályázat kiírása – ezen rendelet alapján – évente egy alkalommal, az éves költségvetés elfogadását követően kerül sor.

(4) A pályázat közzététele Abony város honlapján és a helyi hirdetési újságban történik.

(5) A pályázat benyújtásának határideje a pályázati kiírás Abony Város Honlapján történő megjelenést követő 15 nap (a határidő pontos megjelölése a mindenkori pályázati kiírásban naptári nap szerint feltüntetésre kerül).

(6) Pályázni az alábbi költségek támogatására lehet.

 a) rendezvények szervezése

 b) működési költségek

(7) A pályázatok benyújtása során figyelemmel kell lenni a közpénzekből nyújtott támogatások átláthatóságáról szóló 2007. évi CLXXXI. törvény 6. §, 8. § és 14. § előírásaira.

(8) A pályázatok elbírálásáról az önkormányzat SZMSZ.-ében kijelölt szervedönt a benyújtási határidő lejártát követő 15 napon belül, illetőleg testületi szerv esetén a benyújtási határidő lejártát követő első munkaterv szerinti ülésén.

(9) A támogatás elosztásának főbb elvei:

 a) a város művelődési közéletében való aktív közreműködés

 b) a városi ünnepségek, megemlékezések, kulturális események megrendezésében való közreműködés, szervezés

c) társadalmi és civil szervezetek részére önrész biztosítása

d) közösség érdekében végzett tevékenység, mely alkalmas arra, hogy hozzájáruljon a településen élők életminőségének javításához, hitelesen képviseli és támogatja a Képviselő- testület általános célkitűzéseit

(10) A támogatás – a támogatási szerződés alapján – csak abban az esetben fizethető ki, ha:

* 1. a támogatás kizárólag a város kulturális élete színvonalának emelését szolgálja
	2. a támogatott a korábban megkötött támogatási szerződésekben meghatározott időpontig és módon elszámolt, az előző időszakban kapott támogatás cél szerinti felhasználásáról
	3. a támogatott felelősséget vállal az általa szolgáltatott adatok valódiságáért és biztosítja azok ellenőrizhetőségét

(11) A pályázat keretében nem támogathatók:

a) politikai tevékenységet folytató szervezetek, pártok

b) azon szervezetek, amelyek pályázatukat a nyitva álló pályázati határidőn túl nyújtották be, illetve a hiánypótlásnak nem tettek eleget

c) a társadalmi szervezet által megszervezésre kerülő olyan rendezvény, amelyet a Képviselő-testület a tárgyévi rendezvénytervben a kiemelt városi rendezvények, városi ünnepségek körében a költségvetési rendeletében meghatározottak szerint támogat.

(12) A támogatás összegéről, a meghatározott célról külön megállapodás készül. A megállapodást az Önkormányzat nevében a Polgármester írja alá.

(13) Az önkormányzat által kulturális célú támogatásban részesültek kötelesek törvény és e rendelet előírásai és az Önkormányzattal kötött támogatási megállapodás szerint tevékenykedni. A jogi előírások és a vállalt kötelezettséggel megszegése a támogatások megvonásával, illetve az önkormányzattal kötött szerződés felmondásával járhat. A támogatott köteles az elszámolást a tárgyévet követő január 15-ig megtenni.

**10. Záró rendelkezések**

**10. §** (1) Ez a rendelet a kihirdetését követő első napon lép hatályba.

(2) E rendelet hatályba lépésével egyidejűleg hatályát veszti Abony Város Önkormányzata képviselő- testületének 14/2011.(V.05.) számú önkormányzati rendelete a közművelődési, könyvtári és múzeumi feladatainak ellátásáról.

(3) A rendeletben nem szabályozott kérdésekben a muzeális intézményekről, a nyilvános könyvtári ellátásról és a közművelődésről szóló 1997. évi CXL. törvény rendelkezéseit kell alkalmazni.

(4) E rendelet a belső piaci szolgáltatásokról szóló az Európai Parlament és a Tanács 2006/123/EK irányelvnek való megfelelést szolgálja.

Kelt: Abony Város Önkormányzat Képviselő-testületének 2019. szeptember 26-án megtartott ülésén.

 Romhányiné dr. Balogh Edit dr. Nagy Péter

 polgármester jegyző

**Kihirdetve: Abony, 2019. szeptember 26.**

 dr. Nagy Péter

 jegyző